Document ID: 32004R1991

KOMMISSIONENS FORORDNING (EF) Nr. 1991/2004
af 19. november 2004
om ændring af forordning (EF) nr. 753/2002 om visse gennemførelsesbestemmelser til Rådets forordning (EF) nr. 1493/1999 for så vidt angår beskrivelse, betegnelse, præsentation og beskyttelse af visse vinprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin (1), særlig artikel 53, og
ud fra følgende betragtninger:
(1)
I Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler (2), som ændret ved direktiv 2003/89/EF for så vidt angår angivelse af ingredienser i fødevarer, fastsættes det i artikel 6, stk. 3a, første afsnit, at en ingrediens, der er anført i bilag IIIa til nævnte direktiv, skal angives i mærkningen af drikkevarer, der indeholder mere end 1,2 volumenprocent alkohol.
(2)
Ifølge artikel 6, stk. 3a, andet afsnit, litra a), i direktiv 2000/13/EF kan der for produkter som omhandlet i artikel 1, stk. 2, i forordning (EF) nr. 1493/1999 vedtages detaljerede regler for præsentationen af de ingredienser, der er anført i bilag IIIa til nævnte direktiv, efter proceduren i artikel 75 i nævnte forordning.
(3)
Ifølge bilag VII, litra D, stk. 1, og bilag VIII, litra F, stk. 1, til forordning (EF) nr. 1493/1999 skal angivelserne på etiketten være på et eller flere af EF’s officielle sprog, så den endelige forbruger uden videre kan forstå alle disse angivelser.
(4)
Kommissionens forordning (EF) nr. 753/2002 (3) bør ændres i overensstemmelse hermed.
(5)
Nærværende forordning bør anvendes fra den 25. november 2004, som er sidste frist for gennemførelsen af direktiv 2003/89/EF.
(6)
Forvaltningskomitéen for Vin har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
I forordning (EF) nr. 753/2002 foretages følgende ændringer:
1)
I artikel 3 foretages følgende ændringer:
a)
Stk. 1, andet afsnit, affattes således:
»Obligatoriske angivelser vedrørende importøren, partiets nummer og de ingredienser, der er omhandlet i artikel 6, stk. 3a, i direktiv 2000/13/EF, kan dog anbringes uden for det synsfelt, hvor de øvrige obligatoriske angivelser findes.«
b)
Følgende indsættes som stk. 3:
»3. Hvis en eller flere af de ingredienser, der er anført i bilag IIIa til direktiv 2000/13/EF, forekommer i et af de produkter, der henvises til i artikel 1, stk. 2, i forordning (EF) nr. 1493/1999, skal de angives i mærkningen efter ordet »indeholder«. Når det gælder sulfitter, kan følgende benævnelser anføres: »sulfitter« eller »svovldioxid«.«
2)
Artikel 11, stk. 2, affattes således:
»2. Artikel 3, stk. 1 og 3, anvendes med de fornødne ændringer for de obligatoriske angivelser, der er omhandlet i artikel 12.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 25. november 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. november 2004.

Labels: 3
17
6